ANAF ia la puricat cofetăriile și patiseriile. Care este cauza
De la începutul acestui an, statul a impus taxe mai ridicate asupra dulciurilor și băuturilor zaharoase, iar acum, ANAF demarează procesul de colectare a acestor fonduri. Conform unor informații, inspectorii vor efectua verificări și vor solicita documentația corespunzătoare pentru fiecare produs de patiserie în parte, pentru a se asigura că este impozitat conform legislației, anunță Antena 3.
Prăjiturile, torturile, înghețata și alte deserturi care conțin zahăr au înregistrat creșteri de preț la începutul anului, odată cu majorarea cotei de TVA la 19%. Cu toate acestea, nu toate produsele sunt supuse acestei taxări mai severe, ci doar cele cu un conținut mai ridicat de zahăr.
Practic, cu cât consumăm mai multe produse dulci, cu atât vom plăti mai mult, deoarece prețul unui desert variază în funcție de cantitatea de zahăr utilizată în preparare.
De exemplu, dacă un kilogram de tort necesită 100 de grame de zahăr, atunci acest desert va fi supus unei taxe de 19%.
În schimb, dacă același tort are în compoziție doar 50 de grame de zahăr, atunci va fi mai accesibil ca preț, deoarece va fi taxat cu TVA de 9%.
De la implementarea noilor măsuri fiscale au trecut deja 5 luni, iar inspectorii ANAF sunt pregătiți să inițieze verificările. Conform surselor, aceștia vor solicita rețeta fiecărui desert pentru a verifica corectitudinea aplicării cotei de TVA corespunzătoare.
Prăjitura la pachet e mai scumpă decât cea din restaurant
Noile modificări fiscale au adus și anumite contradicții. Astfel, s-a întâmplat ca prăjitura cumpărată la pachet să fie mai costisitoare decât cea servită în cofetărie. Un exemplu elocvent este amandina, care are un preț de 13 lei atunci când este consumată la fața locului, în patiserie, dar devine cu un leu mai scumpă dacă este achiziționată pentru consum acasă.
Diferența de preț este determinată de cota de TVA aplicată. Astfel, deserturile consumate în incinta locației beneficiază de un TVA redus de 9%.
”Dacă ați comandat un desert și nu l-ați terminat, restul luați într-o pungă acasă, cât plătiți”, spune Dragoș Doroș – fost șef ANAF.
De când s-a introdus acciza pe zahăr, prețurile sucurilor s-au majorat. De exemplu, o sticlă de suc de 2 litri costă acum 10 lei și 50 de bani, fiind cu un leu mai scumpă decât anul anterior.
Acciza ar trebui să fie aplicată la toate băuturile dulci, inclusiv limonada, ceaiul sau cafeaua. Cu toate acestea, multe localuri încă nu au implementat noul impozit, argumentând că zahărul este adăugat de către client, în funcție de preferințe.